Net 9% van munisipaliteite kry skoon ouditsMunisipaliteite en munisipale entiteite in Suid-Afrika het R695 miljoen op konsultante spandeer om hul finansiële state vir die ouditeur-generaal in orde te kry, en steeds het slegs 9% skoon oudits gekry. Kimi Makwetu, ouditeur-generaal, het bekend gemaak dat slegs 30 of 9% van die 319 munisipaliteite en munisipale entiteite vanjaar skoon oudits gekry het. Makwetu het ook bekend gemaak dat R11,6 miljard se onregmatige uitgawes in die huidige boekjaar aangegaan is. Dit is ‘n verhoging van 31% in vergelyking met die 2012/2013-jaar. ‘n Totaal van R8 miljard van die R11,6 miljard is goedere en dienste wat ontvang is sonder dat die regte verkrygingprosesse gevolg is. Die bedrag word by onregmatige uitgawes ingesluit aangesien die munisipaliteite of entiteite nie die regte verkrygingsprosesse gevolg het nie en dus moontlik te veel vir die goedere of dienste betaal het. Die oorblywende R3,6 miljard is op goedere en dienste spandeer maar waarvoor daar geen ondersteunende dokumente is om te bewys dat die goedere en dienste wel ontvang is nie. Kaapstad is die enigste metro wat ‘n skoon oudit gekry het. Nie een van die munisipaliteite of entiteite in die Vrystaat, Limpopo of Noordwes het ‘n skoon oudit gekry nie. Een van die hoofredes wat hiervoor aangevoer word is sleutelposte wat vakant is. Sowat 88% van munisipaliteite het beamptes in sleutelposte aangestel al het hulle nie die nodige vaardighede nie. Makwetu sê R695 miljoen is op eksterne konsultante spandeer om munisipaliteite en entiteite te help om hul finansiële state in orde te kry. Dit is ondanks die feit dat meeste munisipaliteite werknemers aanstel vir finansiële bestuur en –verslaggewing.